**JAVNI POZIV ZA ISKAZ INTERESA ZA SUDJELOVANJE U**

**REGIONALNOM LANCU VRIJEDNOSTI**

**ZELENI RAST JADRANSKE HRVATSKE**

**UVOD**

Plan za industrijsku tranziciju Jadranske Hrvatske[[1]](#footnote-1) temeljni je akt strateškog planiranja koji usmjerava industrijsku tranziciju i gospodarski razvoj Jadranske Hrvatske u novom programskom razdoblju 2021.-2027. Plan za industrijsku tranziciju Jadranske Hrvatske (u daljnjem tekstu: Plan) dostupan je na službenoj mrežnoj stranici Ministarstva regionalnoga razvoja i fondova Europske unije: <https://razvoj.gov.hr/>.

Provedba Plana doprinijet će postizanju Strateškog cilja 13. Nacionalne razvojne strategije 2030., „Jačanje regionalne konkurentnosti“, te će omogućiti pametnu specijalizaciju i jačanje pozicije regionalnog gospodarstva u globalnim lancima vrijednosti kroz sljedeće prioritete ulaganja:

* Jačanje regionalnog eko sustava za poduzetnike;
* Razvoj i jačanje istraživačkih i inovacijskih kapaciteta te primjene naprednih tehnologija u okviru strateških lanaca vrijednosti;
* Jačanje održivog rasta i konkurentnosti MSP-ova i otvaranje radnih mjesta u njima, među ostalim i kroz produktivna ulaganja u prioritetne niše Jadranske Hrvatske;
* Razvoj pametnih vještina za industrijsku tranziciju.

U okviru Plana identificirani su regionalni lanci vrijednosti (RLV) u koje će se usmjeriti bespovratna sredstva iz fondova Europske unije namijenjena industrijskoj tranziciji u okviru Integriranog teritorijalnog programa (ITP) 2021. - 2027. Jedan od RLV-ova Jadranske Hrvatske odnosi se na Zeleni rast i bit će od sustavne važnosti za davanje doprinosa regionalnom rastu, zapošljavanju i konkurentnosti.

1. **Cilj Javnog poziva za iskaz interesa**

Ministarstvo regionalnoga razvoja i fondova Europske unije provodi Javni poziv za iskaz interesa za sudjelovanje u RLV Zeleni rast Jadranske Hrvatske koji se temelji na metodologiji Europske komisije „Projektiranje mogućnosti za industrijsku tranziciju“ (engl. *POINT*).

Glavni cilj Javnog poziva za iskaz interesa je:

(1) identificirati ključne dionike iz poslovnog sektora koji svojim kapacitetima, resursima i potencijalima mogu i žele doprinijeti stvaranju novih vrijednosti unutar RLV Zeleni rast sukladno Planu i njegovim strateškim ciljevima,

(2) utvrditi uloge/pozicije dionika u RLV Zeleni rast Jadranske Hrvatske.

Dionici RLV-a Zeleni rast Jadranske Hrvatske će u narednim mjesecima, uz podršku MRRFEU-a, resornih tijela državne uprave i regionalnih koordinatora, izraditi Akcijski plan za razdoblje 2022. -2023.te time biti su-kreatori javnih politika usmjerenih na industrijsku tranziciju.

Akcijski plan će predstavljati ključan dokument koji će se koristiti u pripremi ciljanih poziva za dodjelu bespovratnih sredstava iz fondova Europske unije u okviru Integriranog teritorijalnog programa 2021.–2027. (u daljnjem tekstu: ITP), indikativne vrijednosti 140 milijuna eura (cca 1.050.000.000 HRK) za Jadransku Hrvatsku kojim će se podržati:

* Strateška partnerstva za inovacije između velikih poduzetnika i MSP-ova s ciljem diversifikacije i modernizacije regionalnoga gospodarstva, odgovora na ključne društvene izazove Jadranske Hrvatske i omogućavanja zelene i digitalne tranzicije;
* Inovacijske klastere s ciljem povezivanja dionika RLV-a iz poslovnog, znanstveno-istraživačkog i javnog sektora;
* Jačanje održivog rasta i konkurentnosti MSP-ova i otvaranje radnih mjesta u njima, kroz produktivna ulaganja u prioritetne niše RLV-a;
* Razvoj pametnih vještina za industrijsku tranziciju.

Neke od ključnih elemenata koji će biti obuhvaćeni Akcijskim planom su:

* Društveni izazovi temeljem kojih će se definirati misije za istraživanje i razvoj
* Istraživačke teme za razvoj novih proizvoda u okviru prioritetnih niša
* (Pametne) Vještine budućnosti
* Tehnologije potrebne za industrijsku tranziciju
* Istraživačka i tehnološka infrastruktura potrebna za industrijsku tranziciju.

Sudionici RLV Zeleni rast Jadranske Hrvatske u narednim će mjesecima također potpisati Deklaraciju o zajedničkoj suradnji kojom će se definirati vizija i misija RLV-a.

1. **RLV** **Zeleni rast Jadranske Hrvatske**

RLV Zeleni rast Jadranske Hrvatske ima za cilj jačanje i revitalizaciju Jadranske Hrvatske kroz stvaranje (i) održive, (ii) uključive, (iii) inovativne i (iv) otporne industrije budućnosti kroz proces učinkovite industrijske tranzicije prema nišama s višom dodanom vrijednošću.

U kontekstu ovog Javnog poziva za iskaz interesa, definiran je kao grupacija više prioritetnih niša u kojima se odvijaju povezane poslovne aktivnosti prvenstveno od strane regionalne mreže dionika koji integriraju tokove resursa od početne faze razvoja i dizajna, dobave sirovina i ostalih ulaznih čimbenika potrebnih za proizvodnju i stavljanje na tržište i distribucije do konačnog kupca.

Sektori na koje se prvenstveno odnosi RLV Zeleni rast Jadranske Hrvatske su:

* Drvno-prerađivački sektor
* Prehrambeno-prerađivački sektor
* Sektor prerade kamena
* Metalo-prerađivački sektor
* Sektor turizma.

U RLV Zeleni rast Jadranske Hrvatske mogu sudjelovati i drugi sektori ukoliko doprinose razvoju prioritetnih niša.

Prioritetne niše RLV-a Zeleni rast Jadranske Hrvatske su:

* **Svježa hrana:** Ova niša predstavlja priliku za jačanje konkurentske prednosti Jadranske Hrvatske i u skladu je s prioritetima poljoprivredne politike gdje je potencijal industrije svježe hrane prepoznat u strateškom smjeru razvoja poljoprivredne politike u narednom srednjoročnom razdoblju. Neki od mogućih prioriteta razvoja ove niše orijentirani su ka razvoju pametnih i zelenih rješenja za lokalna tržišta (lokalni proizvodni sustavi) te na svježu hranu za segment „prikladno za uporabu ili brzu primjenu“ (*Convenient food*) ili razvoj luksuznih teritorijalnih brendova (*Indulgence food*). Vrlo je važno kratke prehrambene distribucijske lance integrirati u obuhvat turističke ponude te na taj način jačati kvalitetu i konzistentnost turističke gastro ponude.
* **Zelena gradnja i eko proizvodi od drva i kamena**: U fokusu ove niše nalaze se građevine koje smanjuju ili uklanjaju negativne učinke na okoliš. Poduzeća u toj industriji bave se proizvodnjom montažnih građevina od drva i kamena te drugih materijala koji se upotrebljavaju u gradnji. Prioritet u Jadranskoj Hrvatskoj prepoznat je u segmentima proizvoda od kamena i drvnih proizvoda koji podržavaju ekološke uvjete i energetsku efikasnost, drvnih konstrukcija i drvnih interijera te hibridnih proizvoda koji koriste napredne tehnologije (npr. ICT rješenja u proizvodnji). Za tu je nišu izrazito korisna visoka potražnja koja proizlazi iz kontinuiranog rasta građevinskog sektora. „Pametna rješenja” podrazumijevaju promjene u industrijama usmjerene na budućnost, uključujući inovacije u šumarskoj proizvodnji i proizvodnji kamena.
* **Zelene tehnologije za energiju i održivi okoliš:** U fokusu ove niše ističu se inovativna rješenja za obnovljive izvore energije i energetsku učinkovitost (energetske tehnologije, oprema i strojevi), inovativna rješenja za zaštitu okoliša (okolišne proizvodne tehnologije, oprema i strojevi), obnovljive izvore s uslugom pohrane i distribucije, inovativna rješenja za održivu i e-mobilnost, nove materijale, pametne zelene komunalne usluge te inovativna rješenja za prevenciju rizika od katastrofa.
* **Zeleni/eko/ruralni turizam:** Ova niša u Jadranskoj se Hrvatskoj može usmjeriti ka razvoju zelenih destinacija u ruralnom području, valorizaciji prirodne baštine i razvoju inovativne turističke infrastrukture za održivi i otporni turizam i eko inovacijama u turizmu.
1. **Prihvatljivost prijavitelja**

Prijavitelj javljanjem na ovaj javni poziv iskazuje interes za sudjelovanje u RLV-u Zeleni rast Jadranske Hrvatske, kao dionik iz poslovnog sektora[[2]](#footnote-2) svojim radom može doprinijeti jačanju konkurentnosti i ostvarenju više dodane vrijednosti RLV-a i regionalnoga gospodarstva.

Prijavitelj mora ispuniti sljedeće kriterije prihvatljivosti:

* Mora imati sjedište/podružnicu i poslovati na području Jadranske Hrvatske;
* Svojim aktivnostima doprinositi razvoju barem jedne od prioritetnih niša RLV Zeleni rast Jadranske Hrvatske navedenih u točci 2 ovog javnog poziva;
* Obavljati jednu ili više funkcionalnih uloga u RLV-u Zeleni rast Jadranske Hrvatske navedenih u točci 4. ovog javnog poziva za iskaz interesa.
1. **Uloga dionika u RLV Zeleni rast Jadranske Hrvatske**

Prijavitelji na ovaj javni poziv putem priloženog obrasca za prijavu trebaju odabrati jednu ili više uloga/pozicija koje mogu uspješno ponuditi u sklopu buduće mreže dionika RLV Zeleni rast Jadranske Hrvatske. Kratki opisi pozicija u mreži dionika RLV Zeleni rast jesu:

* **Pružatelj usluga u sektoru turizma:** Odnosi se na pružanje usluga smještaja u turizmu, ugostiteljskih usluga, usluga turističkih atrakcija i kulturnih lokaliteta, usluga u nautičkom turizmu, usluga u seljačkom gospodarstvu ili obiteljskom poljoprivrednom gospodarstvu, usluga u ostalim oblicima turističke ponude te ostale usluge koje se pružaju turistima u svezi s njihovim boravkom.
* **Turistički operateri, putničke agencije i marketinške organizacije:** Odnosi se na institucije koje promoviraju odredište i upravljaju doživljajem turista uključujući i usluge turističke agencije, turističkog vodiča, turističkog pratitelja, turističkog animatora, turističkog zastupnika i sl.) te ostale usluge koje se pružaju turistima u svezi s njihovim putovanjem.
* **Proizvođači:** Tržišni dionici (mikro, mali, srednji i veliki poduzetnici, obiteljska poljoprivredna gospodarstva te obrtnici) koji preuzimaju odgovornost i vlasništvo nad proizvodima unutar RLV-a Zeleni rast Jadranske Hrvatske i pripadnih prioritetnih niša, te im svojim aktivnostima dodaju vrijednost prije nego što ih dalje prodaju potrošačima (tzv. krajnjim kupcima).
* **Opskrbljivači/dobavljači:** Tržišni dionici (mikro, mali, srednji i veliki poduzetnici, obiteljska poljoprivredna gospodarstva te obrtnici) koji pružaju bitne ulazne sirovine, poluproizvode ili usluge potrebne za osnovne djelatnosti proizvođača u RLV-a i identificiranih prioritetnih niša.
* **Dobavljači tehnologija:** Tržišni dionici (mikro, mali, srednji i veliki poduzetnici te obrtnici) koji nude tehnološka znanja (tzv. know-how) i rješenja kako bi pomogli u rješavanju poslovnih izazova i prilika proizvođača u mreži RLV-a, ali i ostalih dionika u RLV-u.
* **Integratori:** Integrator (mikro, mali, srednji i veliki poduzetnici te obrtnici) koji su specijalizirani za spajanje komponentnih podsustava u cjelinu, uz osiguravanje da ti podsustavi funkcioniraju zajedno.
* **Tijela za certifikaciju i ispitivanje kvalitete:** Ovlaštena nepristrana tijela za certificiranje poduzetnika i ispitivanje kvalitete proizvoda/usluga sukladno propisanim EU/međunarodnim standardima.
* **Dionici u širenju znanja i inovacija:** Privatne tvrtke/institucije u funkciji izobrazbe visokokvalificiranih stručnjaka i provođenja aktivnosti istraživanja i razvoja i davanja podrške u transferu tehnologije i komercijalizaciji inovacija u relevantnim područjima predmetnog RLV-a.
* **Inovacijski klasteri:** Olakšavaju suradnju, razmjenu informacija i pružanja ili usmjeravanja specijaliziranih i prilagođenih usluga poslovne podrške, te potiču razmjenu znanja, povezivanje i transnacionalnu suradnju.
* **Ostali dionici u funkciji stvaranja više dodane vrijednosti:** Privatne tvrtke/institucije u funkciji stvaranja više dodane vrijednosti u okviru RLV-a (primjerice za: aktivnosti poslovne podrške: centri poslovne aktivnosti (data centri, centri za projektiranje i dizajn proizvoda,  multimedijski kontaktni centri te centri za razvoj informacijske tehnologije) i aktivnosti usluga visoke dodane vrijednosti (aktivnosti usluga industrijskog inženjeringa i aktivnosti kreativnih usluga).
1. **Podnošenje iskaza interesa**

Prijavitelj iskaz interesa mora podnijeti na obrascu koji je dio dokumentacije predmetnog Javnog poziva za iskaz interesa. Obrazac se može podnijeti na dva načina:

1. Elektronskim putem ispunjavanjem *google* obrasca putem poveznice koja je sastavni dio poziva uz obvezno učitavanje potpisane Izjave za predmetni RLV;
2. Dostavom ispunjenog i potpisanog Obrasca (koji sadržava izjavu) elektroničkom poštom na adresu industrijskatranzicija@mrrfeu.hr s nazivom Predmeta: Javni poziv za iskaz interesa – RLV ZELENI RAST JADRANSKE HRVATSKE.

Prijave se zaprimaju od 28. veljače do 28. ožujka 2022. godine. Potencijalni dionici koji u tom roku ne dostave svoj iskaz interesa za sudjelovanje u regionalnim lancima vrijednosti neće moći sudjelovati u pripremi akcijskih planova za prioritetne niše u okviru RLV Zeleni rast Jadranske Hrvatske. Dodatno uključivanje potencijalnih dionika bit će omogućeno sredinom 2022. godine, prilikom objave sljedećih javnih poziva za iskaz interesa za sudjelovanje u regionalnim lancima vrijednosti.

Podnositelji prijava će o statusu svoje prijave biti obaviješteni pisanim putem u roku od 15 radnih dana od dana zatvaranja Javnog poziva za iskaz interesa.

Po objavi Javnog poziva za iskaz interesa bit će organizirane radionice za potencijalne prijavitelje. Termin održavanja radionice objavljeni su na mrežnim stranicama <https://razvoj.gov.hr/> i [www.strukturnifondovi.hr](http://www.strukturnifondovi.hr).

1. Plan je izrađen za sedam županija NUTS2 regije Jadranske Hrvatske: Dubrovačko-neretvanska, Istarska, Ličko-senjska, Primorsko-goranska, Splitsko-dalmatinska, Šibensko-kninska i Zadarska županija, te ga je 30. studenog 2021. usvojilo Koordinacijsko vijeće Jadranske Hrvatske. [↑](#footnote-ref-1)
2. Mikro, mala i srednja poduzeća, velika poduzeća, obiteljska poljoprivredna gospodarstva, obrtnici i inovacijski klasteri [↑](#footnote-ref-2)